Reclamele cu Jojo în slip şi sutien, distruse pentru că ar fi „pornografie stradală”

Panourile publicitare de pe care Jojo face reclamă la piese vestimentare au fost stropite cu vopsea dintr-un capăt în altul al oraşului

Suceava

Panourile publicitare în care cunoscuta cântăreață și actriță Jojo (Alexandra Cătălina Grama) face reclamă la două piese de vestimentaţie populare mai ales în perioada verii, când se merge des la plajă – slip şi sutien, au devenit ţinta unei campanii distructive a unor suceveni mai pudibonzi.

Nemulţumiţi de faptul că vedeta filmelor „Poker”, „Naşa” ori „S-a furat mireasa”, dar şi a emisiunilor de divertisment TV „Divertis” şi „Serviciul Român de Comedie” apare prea „golaşă” în reclamă, un grup de suceveni, care s-a remarcat şi în trecut prin acţiuni similare, a distrus respectivele mesaje publicitare din oraş, aruncând cu vopsea peste ele.

Panouri publicitare în care Jojo face reclamă la slipii şi sutienele produse de o firmă de confecţii, ale cărei produse se vând în cadrul unui hipermarket sucevean, au fost acoperite cu vopsea, dintr-un capăt în altul al Sucevei. De la panoul publicitar din sensul giratoriu de la fostul Galleria Mall, la cel din zona Torino, de la ieşirea din Suceava înspre Salcea, de la cel din zona staţiei Bancă până la cel din intersecţia Mărăşeşti, aproape toate panourile care o arată pe Jojo în costum de baie au fost „cenzurate” cu găleţi de vopsea aruncate peste ele.

„Avem cunoştinţă despre aceste situaţii, dreptul la petiţie este unul garantat constituţional, iar la primărie sunt înregistrate o serie de petiţii din partea unui grup de cetăţeni care îşi manifestă îngrijorarea şi dezaprobarea vizavi de aceste forme de publicitate pe care le consideră nepotrivite. Dar acţiunile îndreptate contra proprietăţii private, precum stropitul cu vopsea, nu sunt în conformitate cu legea”, a declarat viceprimarul Ovidiu Doroftei, care răspunde de activitatea de urbanism la nivelul municipiului Suceava.

În petiţia transmisă de cei care s-au arătat indignaţi de reclama cu Jojo se spune: „Nu vrem să fim consumatori de pornografie stradală. Dorim să ne bucurăm de inocenţa copilăriei noastre, drept dat de Dumnezeu. Acum când <X> a umplut Suceava şi România cu mesaje pornografice care ne afectează foarte mult, vă rugăm să luptaţi pentru protecţia noastră vizuală”.

În opinia autorilor respectivei petiţii, care în reclamaţii anterioare s-au autointitulat “Grupul de cetăţeni iubitori de moralitate publică”, reclama de pe panourile „atacate” cu vopsea are un „caracter obscen”, drept pentru care au solicitat ca proprietarii acestora să fie obligaţi să le dea jos.

Pe de altă parte, autorităţile locale spun că nu există temei legal ca reclama respectivă să fie interzisă la afişare.

„Vizavi de orice mijloace şi mesaje publicitare există păreri pro şi contra. Atât timp cât legiuitorul reglementează într-un fel, este imposibil să iei anumite măsuri care te-ar face culpabil de abuz în serviciu. Autoritatea locală poate lua anumite măsuri, dar în limitele legii”, a precizat Ovidiu Doroftei.

De cealaltă parte, reprezentanţii firmelor de publicitate stradală consideră ceea ce s-a petrecut la Suceava un act de vandalism, care le aduce prejudicii nu doar financiare, ci şi de imagine.

„Pagubele produse sunt considerabile, pornind de la preţul de producţie al afişelor, cel de afişare, întreţinere a panourilor, până la nemulţumiri ale clienţilor şi pierderea încrederii acestora, încât, în unele cazuri, se poate ajunge şi la anularea contractelor”, a explicat Adrian Bendescu, reprezentantul unei firme de publicitate stradală.

În 2012, reclamele cu vedeta Playboy Gina Pistol, tot la piese vestimentare de la aceeaşi firmă de textile, au stârnit indignarea aceluiaşi “grup de cetăţeni iubitori de moralitate publică”, dar atunci acţiunile de distrugere a afişelor publicitare s-au limitat la doar câteva zone mărginaşe ale municipiului.